ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-4005/98

υποβολή: Jesús Cabezón Alonso (PSE) προς την Επιτροπή

(5 Ιανουαρίου 1999)

Θέμα: Επενδύσεις στην πόλη του Santander (Ισπανία)

Ποια έργα, προγράμματα, πρωτοβουλίες κ.τ.λ. έχουν χρηματοδοτηθεί από το 1994 ή προβλέπεται να χρηματοδοτηθούν έως τα τέλη του έτους 1999 στην πόλη του Santander, πρωτεύουσα της Κανταβρίας (Ισπανία), περιοχής του Στόχου 1, με πιστώσεις των Διαρθρωτικών Ταμείων και του Ταμείου Συνοχής;

Απάντηση της κας Wulf-Mathies εξ ονόματος της Επιτροπής

(24 Φεβρουαρίου 1999)

Η πόλη Santander τυγχάνει της συνδρομής των διαρθρωτικών ταμείων, αφενός, στο πλαίσιο των δύο λειτουργικών προγραμμάτων στην περιφέρεια της Cantabria: "Programa operativo de Cantabria" και "Programa operativo regional de Cantabria" και, αφετέρου, στο πλαίσιο ενός προγράμματος εθνικής κάλυψης, το "Programa operativo de medio ambiente local".

Είναι σκόπιμο να υπενθυμιστεί ότι οι χρηματοδοτικοί πόροι της συνδρομής των διαρθρωτικών ταμείων χορηγούνται στο επίπεδο του προγράμματος και ότι τα έργα που συγχρηματοδοτούνται στο πλαίσιο τους επιλέγονται από τις αρχές που είναι υπεύθυνες για την εφαρμογή τους, εκτός από τα έργα μεγάλης κλίμακας που εξατομικεύονται. Η Επιτροπή δεν είναι λοιπόν σε θέση να απαντήσει με ακρίβεια στις ερωτήσεις που της τίθενται.

Ωστόσο, στις εκθέσεις εκτέλεσης των προαναφερόμενων ΛΠ, που παρουσιάστηκαν στις τελευταίες επιτροπές παρακολούθησης, η Επιτροπή μπόρεσε να προσδιορίσει ορισμένα έργα υπέρ της πόλης Santander, για τα οποία δεν είχε προσδιορισθεί το συνολικό κόστος. Ο κατάλογος αυτών των έργων αποστέλλεται απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.

Εκτός από τις ανωτέρω παρεμβάσεις, η πόλη Santander επωφελείται, στο πλαίσιο της κοινοτικής πρωτοβουλίας URBAN, από τη συνδρομή του Ευρωπαϊκού Ταμείου Περιφερειακής Ανάπτυξης (ΕΤΠΑ) και του Ευρωπαϊκού Κοινωνικού Ταμείου για ένα ολοκληρωμένο αναπτυξιακό έργο στις συνοικίες του "Barrio de la Calle Alta o Promontorio, El Cabildo, Barrio Castilla Hermida y el Barrio Pesquero". Το συνολικό κόστος ανέρχεται σε 10 εκατ. ευρώ με κοινοτική συγχρηματοδότηση 7 εκατ. ευρώ.

Η πόλη Santander επωφελείται επίσης από τη χρηματοδότηση ενός σημαντικού μεμονωμένου έργου σχετικά με "Primera fase del saneamiento integral de la bahνa de Santander". Η συνολική επένδυση αυτού του έργου ανέρχεται σε 25,32 εκατ. ευρώ ενώ η συμμετοχή του ΕΤΠΑ ανέρχεται σε 17,72 εκατ. ευρώ.

Από την πλευρά του, το Ταμείο Συνοχής παρεμβαίνει στην χρηματοδότηση της φάσης ΙΙ του προαναφερόμενου έργου σχετικά με την εξυγίανση και τον καθαρισμό του κόλπου της Santander. Η συνδρομή αυτού του ταμείου ανέρχεται σε 22,83 εκατ. ευρώ, για συνολική επένδυση 28,54 εκατ. ευρώ.
ΓΡΑΠΤΗ ΕΡΩΤΗΣΗ E-3472/98

υποβολή: Daniel Varela Suanzes-Carpegna (PPE) προς την Επιτροπή

(25 Νοεμβρίου 1998)

Θέμα: Οριοθέτηση του εξωτερικού ορίου της αποκλειστικής οικονομικής ζώνης της Αργεντινής

Η Ευρωπαϊκή Επιτροπή επιβεβαίωνε στην απάντηση που έδωσε στις 22 Απριλίου 1998 στην γραπτή ερώτησή μου αριθ. E-0496/98(1) σχετικά με το προαναφερθέν θέμα ότι συμμεριζόταν την άποψή μου που αφορούσε το γεγονός ότι καταστάσεις όπως αυτές που οδήγησαν στη σύλληψη του πλοίου Arpón "δημιουργούν δυσκολίες ερμηνείας και ορισμένη νομική ανασφάλεια για τα πλοία που εργάζονται στην περιοχή αυτή".

Η Επιτροπή προσέθετε ότι "επιπλέον το παράκτιο κράτος έχει εμφανώς καθήκον δυνάμει των άρθρων 56, παρ. 2 και 75 της Σύμβασης για το Δίκαιο της Θάλασσας να παράσχει τις απαραίτητες διευκρινίσεις για την οριοθέτηση μιας ΑΟΖ και, αν παραλείψει το καθήκον που υπέχει είναι υπεύθυνο σύμφωνα με το διεθνές δίκαιο", για το λόγο αυτό "προκειμένου να διευκρινισθεί η κατάσταση αυτή οι αρχές της Αργεντινής είναι διατεθειμένες να διοργανώσουν μια τεχνική συνεδρίαση με την Ισπανία και η Επιτροπή είναι έτοιμη να συμμετάσχει. Αν στη συνέχεια των επαφών εξακολουθήσει να υφίσταται το ίδιο κλίμα νομικής ανασφάλειας θα πρέπει να προβλεφθεί ένα περισσότερο επίσημο διάβημα".

Λαμβάνοντας υπόψη ότι έκτοτε δεν έχει προχωρήσει το θέμα σε διευκρίνιση της ΑΟΖ Αργεντινής,

1. Μπορεί να αναφέρει η Επιτροπή τα διαβήματα στα οποία σκέπτεται να προβεί προκειμένου να επιλυθούν τα προβλήματα αυτά τα οποία δημιουργούν ανασφάλεια και αβεβαιότητα για τα κοινοτικά πλοία που ασκούν δραστηριότητα στην εν λόγω περιοχή;

2. Ποια μέτρα σκέπτεται να εγκρίνει η Επιτροπή προκειμένου η Δημοκρατία της Αργεντινής να τηρήσει τις υποχρεώσεις που υπέχει βάσει των προαναφερθέντων άρθρων 56.2 και 75 της Συνθήκης των Ηνωμένων Εθνών για το Δίκαιο της Θάλασσας και ποιές ευθύνες σκέπτεται να απαιτήσει σε περίπτωση που δεν τηρούνται;

3. Μπορεί να συγκεκριμενοποιήσει η Επιτροπή ποιά "περισσότερο επίσημα" διαβήματα σκέπτεται να προβλέψει εάν, όπως συμβαίνει, εξακολουθήσει η νομική ανασφάλεια;

Απάντηση της κας Bonino εξ ονόματος της Επιτροπής

(9 Μαρτίου 1999)

Από την απαγόρευση απόπλου του "Arpon" στις 13 Μαΐου 1997, δεν παρουσιάστηκαν περαιτέρω περιστατικά όσον αφορά τα κοινοτικά σκάφη. Κατά συνέπεια, το θέμα της νομικής ανασφάλειας δεν φαίνεται πλέον ότι υφίσταται και δεν απαιτούνται περαιτέρω ενέργειες. Η Επιτροπή δεν συμμετέσχε σε οποιεσδήποτε διμερείς συζητήσεις μεταξύ της Ισπανίας και της Αργεντινής σχετικά με το θέμα αυτό.

(1) ΕΕ C 323 της 21.10.1998, σελ. 41.
ΓΡΑΠΤΗ ΕΡΩΤΗΣΗ E-3930/98

υποβολή: Graham Mather (PPE) προς την Επιτροπή

(4 Ιανουαρίου 1999)

Θέμα: Οριακές τιμές εκπομπών για τις μοτοσυκλέττες

Η Ένωση Ευρωπαίων Κατασκευαστών Μοτοσυκλεττών (ACEM) υπέβαλε προσφάτως στην Επιτροπή μια ερευνητική μελέτη για τα αέρια των εξατμίσεων των μοτοσυκλεττών.

Μπορεί να με πληροφορήσει, παρακαλώ, η Επιτροπή σε τι είδους εξέταση υποβλήθηκε αυτή η μελέτη, να περιγράψει με συντομία τα λοιπά στοιχεία τα οποία υποβλήθηκαν για εξέταση κατά τη συζήτηση σχετικά με τις οριακές τιμές εκμπομπών για τις μοτοσυκλέττες, καθώς και να εκθέσει τις σημερινές σκέψεις της σχετικά με το θέμα;

Απάντηση του κ. Bangemann εξ ονόματος της Επιτροπής

(26 Φεβρουαρίου 1999)

Η Ένωση Ευρωπαίων Κατασκευαστών Μοτοσυκλετών (ACEM) διαβίβασε στις 18 Μαρτίου 1998 στην Επιτροπή την οριστική έκθεση του ερευνητικού της προγράμματος για τη ρύπανση που προκαλούν οι μοτοσυκλέτες.

Η έκθεση, η οποία πραγματοποιήθηκε κατάίτησιν της Επιτροπής, αναφέρει το κόστος και την αποτελεσματικότητα των διαφόρων τεχνολογιών που επιτρέπουν να μειωθούν οι εκπομπές των ρυπογόνων εκπομππών των μοτοσυκλετών κατά την περίοδο 2000/2005, μέσα στην προοπτική εφαρμογής του άρθρου 5 της οδηγίας 97/24/ΕΚ της 17ης Ιουνίου 1997 σχετικά με ορισμένα στοιχεία ή χαρακτηριστικά των δίκυκλων ή τρίκυκλων μηχανοκίνητων οχημάτων(1).

Κατόπιν πρόσκλησης της Επιτροπής, η ACEM προσκόμισε τα αποτελέσματα των εργασιών της σε μια ομάδα εμπειρογνωμόνων τον Μάιο/Ιούνιο του 1998, η δε Επιτροπή αποφάσισε να προβεί σε συμπληρωματικές έρευνες έτσι ώστε να είναι σε θέση να εκμεταλλευθεί τα πρώτα δεδομένα του προγράμματος για να εκπονήσει διάφορες περιπτώσεις μελλοντικής νομοθεσίας και να τις συγκρίνει στο πλαίσιο του προγράμματος Auto/Oil II με τα μέτρα που έχουν ληφθεί για να μειωθεί η ατμοσφαιρική ρύπανση των υπολοίπων μηχανοκίνητων οχημάτων.

Η Επιτροπή προτίθεται να περατώσει αυτές τις προκαταρκτικές εργασίες στις αρχές του 1999 έτσι ώστε να υποβάλει πρόταση κατά τη διάρκεια του έτους.

(1) ΕΕ L 226 της 18.8.1997.
ΓΡΑΠΤΗ ΕΡΩΤΗΣΗ E-3955/98

υποβολή: James Nicholson (I-EDN) προς την Επιτροπή

(4 Ιανουαρίου 1999)

Θέμα: Οστεοπόρωση

Ποιά μέτρα έχει μέχρι στιγμής λάβει η Επιτροπή για την υλοποίηση των συστάσεων που εκτίθενται στην έκθεση για την "Οστεοπόρωση στην Ευρωπαϊκή Κοινότητα - Προληπτική δράση", που δημοσιεύτηκε στις 10 Ιουνίου 1998;

Κοινή απάντηση

του κ. Flynn εξ ονόματος της Επιτροπής

στις γραπτές ερωτήσεις E-3736/98 και E-3955/98

(8 Φεβρουαρίου 1999)

Η Επιτροπή προσδίδει μεγάλη σημασία στην οστεοπόρωση η οποία αφορά τη δημόσια υγεία και αποκτά όλο και μεγαλύτερες διαστάσεις.

Η Κοινότητα κατάφερε να υποστηρίξει την κατάρτιση έκθεσης για την οστεοπόρωση με την απόφαση 645/96/ΕΚ του Κοινοβουλίου και του Συμβουλίου της 29ης Μαρτίου 1996(1) στο πλαίσιο του προγράμματος για την προώθηση της υγείας και τον Ιούνιο 1998 το Κοινοβούλιο οργάνωσε στις Βρυξέλλες συνέδριο για να προβάλλει τη δημοσίευση αυτής της έκθεσης. Η έκθεση καλύπτει συστάσεις για επαγγελματίες, φορείς λήψης αποφάσεων και το κοινό. Βοηθά επίσης να καθοριστούν οι καλύτερες ενέργειες που θα πρέπει να πραγματοποιηθούν σε κοινοτικό επίπεδο.

Σχεδόν ένα εκατομμύριο αντίτυπα με την περίληψη αυτής της έκθεσης έχουν δημοσιευθεί μέχρι τώρα και διανεμηθεί σε όλα τα κράτη μέλη. Η πλήρης έκθεση θα διατίθεται σύντομα σε όλες τις γλώσσες της Κοινότητας και θα διανεμηθεί σε όλα τα μέλη του Κοινοβουλίου. Θα ακολουθήσουν προτάσεις για συστάσεις του Συμβουλίου σχετικά με την οστεοπόρωση.

Το πρόγραμμα δημόσιας υγείας για την παρακολούθηση της υγείας το οποίο καταρτίστηκε με την απόφαση 1400/97/ΕΚ του Κοινοβουλίου και του Συμβουλίου της 30ης Ιουνίου 1997(2) αποσκοπεί να παράσχει στην Κοινότητα και τα κράτη μέλη αξιόπιστα και συγκρίσιμα στοιχεία για την κατάσταση της υγείας και του παράγοντες κινδύνου. Η οστεοπόρωση αυτή καθεαυτή δεν αναφέρεται ειδικά μέσα στο πρόγραμμα αλλά όλα τα θέματα που συνδέονται με την οστεοπόρωση περιλαμβάνονται στον κατάλογο των τομέων στους οποίου θα καθιερωθούν οι δείκτες υγείας όπως π.χ. στη νοσηρότητα και στην ποιότητα ζωής, στη δίαιτα και τη σωματική άσκηση.

Τέλος το πέμπτο πρόγραμμα πλαίσιο για την έρευνα προβλέπει τη δυνατότητα αντιμετώπισης της οστεοπόρωσης στο κεφάλαιο "Ένας γηράσκων πληθυσμός" στο οποίο η οστεοπόρωση αναφέρεται ως μια ασθένεια που συνδέεται με την ηλικία, η οποία πρέπει να αντιμετωπιστεί.

(1) ΕΕ L 95 της 16.4.1996.

(2) ΕΕ L 193 της 22.7.1997.
ΓΡΑΠΤΗ ΕΡΩΤΗΣΗ E-4042/98

υποβολή: Alexandros Alavanos (GUE/NGL) προς την Επιτροπή

(13 Ιανουαρίου 1999)

Θέμα: Εξαγωγικά κίνητρα από την Τουρκία

Η τουρκική κυβέρνηση ανακοίνωσε πρόσφατα την παροχή εξαγωγικών κινήτρων σε επιχειρήσεις και εξαγωγείς που αφορούν:

- την επιδότηση σε περίπτωση εξαγωγικών εταιρειών που προήλθαν από τη συγχώνευση επιχειρήσεων εφόσον ανοίγουν κατάστημα στο εξωτερικό και

- την επιδότηση των εξαγωγικών επιχειρήσεων που προήλθαν από συγχώνευση με ποσά από 400.000-900.000 δολάρια,

- άλλες επιχορηγήσεις που ενισχύουν τις εξαγωγές.

Επειδή η χορήγηση τέτοιου είδους επιδοτήσεων συνιστά παραβίαση των κανόνων περί ανταγωνισμού, πλήττει τις επιχειρήσεις και τα προϊόντα των κρατών μελών και έρχεται σε αντίθεση με τις δεσμεύσεις που έχει αναλάβει η Τουρκία απέναντι στην Ευρωπαϊκή Ένωση, με βάση τη συμφωνία Τελωνειακής Ένωσης, ερωτάται η Επιτροπή;

- Μπορεί η Επιτροπή να επιβεβαιώσει τα ανωτέρω;

- Είναι συμβατή η χορήγηση εξαγωγικών επιδοτήσεων με το πνεύμα και το γράμμα της Τελωνειακής Ένωσης;

- Σε κάθε περίπτωση χρειαζόταν προηγούμενη συνεννόηση με την ΕΕ για την χορήγηση των παραπάνω εξαγωγικών επιδοτήσεων. Έχει υπάρξει τέτοια;

- Τι μέτρα προτίθεται να λάβει η Επιτροπή ώστε να αρθούν τα μέτρα της τουρκικής κυβέρνησης που έρχονται σε αντίθεση με τη Συμφωνία Τελωνειακής Ένωσης;

Απάντηση του κ. van den Broek εξ ονόματος της Επιτροπής

(2 Μαρτίου 1999)

Η Επιτροπή πληροφορήθηκε πρόσφατα την έγκριση, τον Ιούλιο του 1997, από την τουρκική κυβέρνηση ενός ανακοινωθέντος 97/9 για τη στήριξη των δραστηριοτήτων όσον αφορά την ίδρυση και τη λειτουργία γραφείων και καταστημάτων καθώς και την προώθηση εμπορικών σημάτων στο εξωτερικό. Το εν λόγω ανακοινωθέν περιλαμβάνει ιδιαίτερα πρόβλεψη για τη στήριξη από το υφυπουργείο Εξωτερικού Εμπορίου μέρους των εξόδων εγκατάστασης λειτουργίας και προώθησης των εταιρειών, καταστημάτων, αποθηκών και υποκαταστημάτων που έχουν ήδη εγκατασταθεί και λειτουργούν ή που θα εγκατασταθούν στο εξωτερικό.

Η Επιτροπή εξετάζει τη συμβατότητα αυτών των διατάξεων με τους κανόνες που καθιερώνει η απόφαση της τελωνειακής ένωσης 1/95 και ιδίως το άρθρο 34 για τις κρατικές ενισχύσεις. Αν αυτές οι διατάξεις θεωρηθούν ασυμβίβαστες με τους εν λόγω κανόνες, η Επιτροπή θα ζητήσει άμεση διαβούλευση στη μικτή επιτροπή της τελωνειακής ένωσης βάσει του άρθρου 38 της απόφασης της τελωνειακής ένωσης.
ΓΡΑΠΤΗ ΕΡΩΤΗΣΗ E-2630/98

υποβολή: Arie Oostlander (PPE) προς την Επιτροπή

(1 Σεπτεμβρίου 1998)

Θέμα: Ολλανδικοί όροι για τη συσκευασία γαλακτοκομικών προïόντων που είναι επιλέξιμα προς ενίσχυση στο πλαίσιο του κανονισμού της ΕΕ για τη διανομή γάλακτος στα σχολεία

Μήπως οι ολλανδικές απαιτήσεις για τη συσκευασία γαλακτοκομικών προϊόντων οι οποίες μάλιστα απαιτούν τόσο υψηλότερο κόστος ώστε να υπερβαίνεται κατά πολύ το όφελος που προκύπτει από τις ενισχύσεις οι οποίες χορηγούνται στο πλαίσιο του κανονισμού της ΕΕ για τη διάθεση γάλακτος στα σχολεία, αντιβαίνουν προς το πνεύμα και το γράμμα του εν λόγω κανονισμού;

Εάν ναι, δεν θα έπρεπε να καταργηθούν τέτοιες συσκευασίες προκειμένου να προωθηθούν τα γαλακτοκομικά προϊόντα όπως τους αξίζει;

Προτίθεται, άραγε, η Επιτροπή να έλθει σε επαφές με τις ολλανδικές αρχές επί του εν λόγω θέματος;

Απάντηση του κ. Fischler εξ ονόματος της Επιτροπής

(17 Σεπτεμβρίου 1998)

Το ερώτημα του Αξιότιμου Μέλους του Κοινοβουλίου αναφέρεται ενδεχομένως στη διάταξη που απαιτεί ότι η συσκευασίες πλήρους γάλακτος ή ημιαποκορυφωμένου γάλακτος, που διανέμεται στο πλαίσιο του προγράμματος σχολικού γάλακτος στις Κάτω Χώρες, πρέπει να έχουν περιεχόμενο 0,25 λίτρο. Σχετικά με αυτό το θέμα, η Επιτροπή μπορεί να επιβεβαιώσει ότι μία τέτοια απαίτηση δεν προβλέπεται από την κοινοτική ρύθμιση που αφορά το πρόγραμμα σχολικού γάλακτος. Οι ολλανδικές αρχές, που θέσπισαν τον σχετικό κανόνα για λόγους κυρίως ελέγχου, τον κοινοποίησαν στην Επιτροπή το 1994 ως στοιχείο των εθνικών τους διατάξεων εφαρμογής. Η Επιτροπή δεν είχε διατυπώσει αντιρρήσεις σχετικά με αυτό το θέμα. Εξάλλου, φαίνεται ότι οι ολλανδικές αρχές ετοιμάζουν μία τροποποίηση του σχετικού μηχανισμού.

Η Επιτροπή αναγνωρίζει ότι οι μικρές συσκευασίες συμβάλλουν στην αύξηση του κόστους του προϊόντος, πράγμα που μπορεί ενδεχομένως να συμβάλλει στην εξουδετέρωση της επίπτωσης της ενίσχυσης. Ωστόσο, δεν μπορούμε να αρνηθούμε ότι ο εν λόγω τύπος συσκευασιών συνεπάγεται επίσης ορισμένα πλεονεκτήματα, κυρίως από πρακτική και διοικητική άποψη. Γιάυτό το λόγο, η Επιτροπή δεν κρίνει σκόπιμη τη θέσπιση κοινοτικών κανόνων στο σχετικό τομέα.
ΓΡΑΠΤΗ ΕΡΩΤΗΣΗ E-3639/98

υποβολή: John McCartin (PPE) προς την Επιτροπή

(3 Δεκεμβρίου 1998)

Θέμα: Επισιτιστική βοήθεια προς τη Ρωσία

Στο πλαίσιο των προετοιμασιών για τη χορήγηση επισιτιστικής βοήθειας στη Ρωσία, έχει εξετάσει η Επιτροπή το ενδεχόμενο να συμπεριληφθούν στη βοήθεια αυτή ποσότητες κατεψυγμένων πελαγίσιων ειδών (ιχθύων) ως προς τα οποία η εξαγωγική αγορά της ΕΕ είναι επί του παρόντος πολύ περιορισμένη;

Απάντηση του κυρίουvan den Broek εξ ονόματος της Επιτροπής

(12 Ιανουαρίου 1999)

Δεν αποτελεί πρόθεση της Επιτροπής να περιλάβει ιχθείς στο πρόγραμμα προμήθειας τροφίμων προς τη Ρωσία, αφού, εξάλλου η κυβέρνησή δεν έχει ζητήσει το προϊόν αυτό.
ΓΡΑΠΤΗ ΕΡΩΤΗΣΗ E-3482/98

υποβολή: Marialiese Flemming (PPE) προς την Επιτροπή

(25 Νοεμβρίου 1998)

Θέμα: Κριτήρια ασφαλείας για πυρηνικά εργοστάσια κρατών του πρώην ανατολικού συνασπισμού που επιθυμούν να ενταχθούν στην ΕΕ

Είναι γνωστό, ότι τα πυρηνικά εργοστάσια των χωρών του πρώην ανατολικού συνασπισμού που επιθυμούν να ενταχθούν στην ΕΕ, ευρίσκονται εν μέρει σε καταστροφική κατάσταση. Ορισμένα εξ αυτών χαρακτηρίσθηκαν από την επιτροπή εμπειρογνωμόνων της ΕΕ ότι ευρίσκονται σε μη αναστρέψιμη κατάσταση. Σύμφωνα με ανακοινώσεις δεν προτίθεται επί του παρόντος η Επιτροπή, να εισαγάγει ενιαία πρότυπα ασφαλείας στην Ευρώπη, μέσω σχετικής οδηγίας.

Ποιές πρωτοβουλίες προτίθεται να αναλάβει η Επιτροπή, ώστε να ανέλθουν τα πρότυπα ασφαλείας των πυρηνικών σταθμών των κρατών του πρώην ανατολικού συνασπισμού που επιθυμούν να ενταχθούν στην ΕΕ, σε δυτικοευρωπαϊκό επίπεδο; Πώς προτίθεται η Επιτροπή να εξασφαλίσει, ότι θα υλοποιηθούν ενιαία πρότυπα ασφαλείας σε περίπτωση ένταξης αυτών των χωρών, εάν δεν εκδοθούν σχετικές οδηγίες; Ποιά μέτρα πρόκειται να λάβει η Επιτροπή ώστε τα πυρηνικά εργοστάσια, τα οποία έχουν χαρακτηρισθεί από τους εμπειρογνώμονες ως μη επιδεχόμενα βελτιώσεις και μετασκευή, να παύσουν να λειτουργούν, μόλις οι εν λόγω χώρες ενταχθούν στην Ευρωπαϊκή Ένωση;

Απάντηση του κυρίουvan den Broek εξ ονόματος της Επιτροπής

(6 Ιανουαρίου 1999)

Η αρμοδιότητα και η ευθύνη για τον ασφαλή σχεδιασμό, την κατασκευή και τη λειτουργία των πυρηνικών εγκαταστάσεων παραμένει στα κράτη μέλη που έχουν τη δικαιοδοσία στις εγκαταστάσεις του είδους αυτού. Το "κοινοτικό κεκτημένο" στον τομέα της πυρηνικής ασφάλειας βασίζεται στη συνθήκη Ευρατόμ και ειδικότερα στο κεφάλαιο III (υγεία και ασφάλεια). Εντούτοις, με το πέρασμα του χρόνου έχει εμφανιστεί μια "παιδεία ασφαλείας" η οποία είναι κοινή σε όλα τα κράτη μέλη και βασίζεται στην κοινή αντίληψη μιας πρόκλησης που προκύπτει από τη χρήση της πυρηνικής ενέργειας και μιας παρόμοιας παραδοχής της ασφάλειας ως πρώτης προτεραιότητας.

Για να αυξηθεί το επίπεδο ασφάλειας στις ανατολικές χώρες, η Επιτροπή έχει υποστηρίξει, δια μέσου των κοινοτικών προγραμμάτων παροχής βοήθειας, τη δημιουργία και τη λειτουργία μιας ισχυρής, ικανής και ανεξάρτητης αρχής πυρηνικής ασφάλειας που θα παράσχει βοήθεια προς τις υπηρεσίες λειτουργίας των εργοστασίων για μέτρα αναβάθμισης της ασφάλειας. Στην ανακοίνωσή(1) της προς το Συμβούλιο και το Κοινοβούλιο, η Επιτροπή είχε δώσει επί πλέον ενδείξεις για τις προτεινόμενες ενέργειες προς επίτευξη του στόχου της υψηλής πυρηνικής ασφάλειας στις χώρες αυτές.

Η θέση της Επιτροπής για τους αντιδραστήρες που δεν μπορούν να αναβαθμιστούν είχε υπογραμμισθεί στο πρόγραμμα δράσης 2000(2) καθώς και στις αποφάσεις των εταιρικών σχέσεων προσχώρησης που έχουν εκδοθεί από το Συμβούλιο. Τα χρονοδιαγράμματα που έχουν εγκριθεί από τις ενδιαφερόμενες κυβερνήσεις, υπόκεινται σε ορισμένες προϋποθέσεις, επειδή το κλείσιμο των μη αναβαθμίσιμων μονάδων πρέπει να καταστεί σεβαστό. Η απόφαση αυτή ισχύει για το Bohunice V1 στη Σλοβακία, το Ignalina στη Λιθουανία και τις μονάδες 1-4 στο Κοζλοντούι της Βουλγαρίας.

(1) COM(98)134.

(2) COM(97)2000 τελικό.
ΓΡΑΠΤΗ ΕΡΩΤΗΣΗ E-3946/98

υποβολή: Anita Pollack (PSE) προς την Επιτροπή

(4 Ιανουαρίου 1999)

Θέμα: Βιώσιμη αλιεία

Έχει προβεί η Επιτροπή σε κάποια αξιολόγηση των πολιτικών χρηματοδότησης της αλιείας, προκειμένου να επιβραβεύεται η αλιεία που δεν βλάπτει το περιβάλλον, π.χ. μέσω της παροχής κινήτρων για την ανάπτυξη δραστηριοτήτων διαχείρισης των περιβαλλοντικών πόρων και διατήρησης του περιβάλλοντος, καθώς και μέσω της επιβολής ποινών για την εμπορική υπέρμετρη εκμετάλλευση των φθινόντων αποθεμάτων ψαριών;

Απάντηση της κας Bonino εξ ονόματος της Επιτροπής

(7 Απριλίου 1999)

Στο πλαίσιο των προγραμμάτων των διαρθρωτικών ταμείων, τα κράτη μέλη και η Επιτροπή έχουν ως αποστολή να αξιολογούν την επίπτωση των κοινοτικών χρηματοδοτήσεων, οι κανόνες των οποίων θεσπίζονται από το Συμβούλιο, επί των τομέων και των σχετικών περιφερειών, συμπεριλαμβανομένου του τομέα της αλιείας. Η Επιτροπή είχε εξάλλου συγχρηματοδοτήσει περισσότερα σχέδια επιστημονικής έρευνας που καλύπτουν το θέμα της επίπτωσης των ενισχύσεων επί της εξέλιξης της δυναμικότητας αλίευσης, και κατά συνέπεια υπό προθεσμία επί των διαθέσιμων πόρων. Οι ενέργειες, για τις οποίες γίνεται λόγος, καταγράφονται σε ένα κατάλογο των σχεδίων FAIR(1) και περιλαμβάνουν κυρίως τα σχέδια FAIR 1454, 3541 και 3936.

Η Επιτροπή επιβεβαιώνει ότι οι ενισχύσεις για τον εκσυγχρονισμό δεν πρέπει να θίγουν τους στόχους διατήρησης των πόρων. Η χρησιμοποίηση περισσότερο επιλεκτικών εργαλείων και αλιευτικών μεθόδων είναι εξάλλου ένα από τα βασικά κριτήρια επιλεξιμότητας των κοινοτικών ενισχύσεων.

Η ρύθμιση της εκμετάλλευσης των αλιευτικών πόρων μέσω TAC και ποσοστώσεων αλιευμάτων, ή μέσω μέτρων πλαισίωσης της αλιευτικής προσπάθειας ανά τύπο αλιείας, περιορίζει την υπερβολική εκμετάλλευση των ιχθυαποθεμάτων, ευνοώντας συγχρόνως την άσκηση μιας υπεύθυνης αλιείας. Κάθε κράτος μέλος παραμένει εξάλλου ελεύθερο όσον αφορά τους εσωτερικούς κανόνες κατανομής, συμπεριλαμβανομένων αυτών που αποσκοπούν στην καλύτερη δυνατή διατήρηση των πόρων και του περιβάλλοντος.

Κάθε παράβαση των εν λόγω διατάξεων του κοινοτικού δικαίου μπορεί να έχει ως αποτέλεσμα την επιβολή κυρώσεων σύμφωνα με τις διαδικασίες που προβλέπονται από το άρθρο 169 της συνθήκης. Η Επιτροπή μόλις εξέδωσε μία πρόταση κανονισμού του Συμβουλίου(2) στην οποία απαριθμούνται οι τύποι συμπεριφοράς που αποτελούν σοβαρή παράβαση των κανόνων της κοινής αλιευτικής πολιτικής, εκ των οποίων και η υπεραλίευση. Αν ο κανονισμός αυτός δεν οδηγήσει σε εναρμόνιση των κυρώσεων σε κοινοτικό επίπεδο, θα συμβάλει όμως στην αύξηση της διαφάνειας στην εφαρμογή των κανόνων της κοινής αλιευτικής πολιτικής.

(1) Σύνοψη των σχεδίων, Τόμος VI: Αλιεία και υδατοκαλλιέργεια (FAIR: 1994-1998).

(2) COM(99)70 τελικό.
ΓΡΑΠΤΗ ΕΡΩΤΗΣΗ E-4028/98

υποβολή: Leonie van Bladel (UPE) προς την Επιτροπή

(8 Ιανουαρίου 1999)

Θέμα: Έξοδα συνδεδεμένα με την εισαγωγή του ευρώ

1. Έχει λάβει γνώση η Επιτροπή του γεγονότος ότι οι τράπεζες, με αφορμή την εισαγωγή του ευρώ, επιβαρύνουν τους πελάτες τους με ποσό ύψους πέντε ολλανδικών φιορινίων για την ανάληψη χρημάτων από χρηματοθυρίδα στο εξωτερικό;

2. Είναι επίσης ενήμερη η Επιτροπή ότι η επιβάρυνση για κάθε ανάληψη χρημάτων από χρηματοθυρίδες στο εσωτερικό ανέρχεται σε 50 σεντς;

3. Συνειδητοποιεί άραγε η Επιτροπή ότι εξ αιτίας των πέντε αυτών φιορινίων οι πελάτες των τραπεζών που βρίσκονται στο εξωτερικό αναγκάζονται να αναλαμβάνουν μεγαλύτερα ποσά για να περιορίσουν τα έξοδα; Πράγματι, για την ανάληψη 500 φιορινίων το κόστος ανέρχεται σε πέντε φιορίνια, ενώ για πέντε φορές 100 φιορίνια το κόστος ανέρχεται σε 25 φιορίνια.

4. Δεν πιστεύει άραγε η Επιτροπή ότι κατ' αυτόν τον τρόπο δεν προωθείται η ασφάλεια των πολιτών, λαμβανομένης υπόψη της ανάληψης μεγαλύτερων ποσών στο εξωτερικό για τον περιορισμό των εξόδων;

5. Είναι διατεθειμένη η Επιτροπή, λαμβάνοντας υπόψη την ενιαία τιμή που επιβάλλουν όλες οι τράπεζες, να εξετάσει μήπως πρόκειται για δημιουργία καρτέλ ή για κατάχρηση μονοπωλιακής θέσης από τις τράπεζες;

6. Εάν ναι, ποια μέτρα προτίθεται η Επιτροπή να λάβει για την αντιμετώπιση της κατάστασης αυτής;